Jesper Petersen (SF), 2011-03-29:
De diskussioner, der hører til den meget dramatiske finanskrise med det enorme skift, der skete fra den ene dag til den anden, hvor grundlaget for vores økonomier nærmest blev trukket væk, er selvfølgelig langt fra slut endnu.
Den undersøgelse af de nye muligheder for at regulere den finansielle sektor, som hr. Niels Sindal var inde på, er også nogle overvejelser, vi gør os i SF.
Og her kommer der så altså et beslutningsforslag fra Enhedslisten om at videreføre den sunde del af Amagerbanken som en statsejet bank i lighed med et tidligere beslutningsforslag fra Enhedslisten.
I SF har vi stor sympati for ambitionen om en banksektor, som er gennemskuelig, mere sikker for forbrugerne, mere sikker for samfundet, og hvor farlig spekulation bliver holdt på et minimum både af hensyn til forbrugerne og samfundet.
Vi mener absolut, at der kan skabes en bedre regulering af den finansielle sektor både i Danmark og på internationalt plan.
Der sker forskellige ting nu, men det er absolut ikke til at udelukke, at man skal gå endnu videre både i Danmark og internationalt for at sikre, at man har en finansiel sektor, der sørger for udlån til sunde virksomheder og til borgerne, når det er ansvarligt at gøre det, men som altså ikke er en tikkende bombe under vores samfund, som finanskrisen viste at hele den meget spekulative finansielle sektor var endt med at blive.
Men det helt konkrete forslag her kommer SF ikke til at bakke op om, ligesom vi ikke gjorde om det tidligere forslag, som kom fra Enhedslisten.
Der er for det første en lang række spørgsmål, der rejser sig, når man gerne vil have en offentlig, statsejet bank, som ikke bliver besvaret på de her 15-20 linjers bemærkninger, endda fordelt over to spalter, i beslutningsforslaget.
Hvordan skal man lede sådan en bank?
Hvad er det for nogle investeringsprincipper, der skal lægges til grund, ud over at man ikke må lave decideret spekulation, som er det, der fremgår af forslaget?
Hvordan gør Amagerbanken som statslig bank egentlig livet bedre for den almindelige forbruger?
Skal staten hæfte for de indskud, der er der, og dermed give borgerne en risiko?
Spørgsmålene står lidt i kø til sådan et meget kortfattet beslutningsforslag om noget så drastisk.
Vi har set gennem de sidste par år, hvordan man ikke får den nødvendige kapital i bankerne til sunde, men mere usikre investeringer, nogle gange simpelt hen bare, fordi virksomhederne er geografisk forkert placeret.
Der er eksempler på virksomheder i udkantsområder, hvor kassen bliver smækket i, alene fordi de ligger dér.
Man har en eller anden grundlæggende mistro til, at der skulle kunne drives sund virksomhed der, måske fordi banken er blevet for overforsigtig og det altså bliver nye iværksættere og mindre virksomheder, der bærer tabet og får lov til at få problemerne, efter at den finansielle sektor har opført sig så uansvarligt tidligere.
Så vi vil gerne se på alternativer til bankernes udlån i dag, ligesom regeringen f.eks. gør omkring pensionskasserne.
Vi vil gerne se på, hvordan staten – i perioder – og pensionsselskaberne eller andre kan stille kapital til rådighed, så mindre virksomheder f.eks. i udkantområder får den nødvendige kapital.
Det er en af forudsætningerne for, at vi kan få ny vækst i dansk økonomi og nye job, at den kapital er der.
Så selv om jeg gerne vil sige, at jeg er meget sympatisk indstillet over for intentionen i forslaget om at få en mere sikker finansiel sektor, en mindre spekulationspræget finansiel sektor, mener vi alt i alt ikke, at det konkret er den vej, man skal gå.
SF er jo altså også med i et forlig om bankpakken, som vi selvfølgelig står ved, om den måde, som en sag som den om Amagerbanken skal håndteres på, hvis den først overgår til Finansiel Stabilitet, og derfor vil SF ikke stemme for forslaget, selvfølgelig heller ikke til Enhedslistens overraskelse.
Men vi vil selvfølgelig udtrykke sympati for nogle af intentionerne.
Og selve den idé, der er med det, fornemmer jeg nemlig at vi også fortsat får en diskussion om, nemlig om den finansielle sektors fremtid og reguleringen af den.